To personer skal sidde varetægtsfængslet indtil 29. september. Det blev i dag besluttet ved Retten i Aalborg. Det oplyser senioranklager ved Nordjyllands Politi Søren Riis Andersen. De to mænd var sigtet for at være i besiddelse af skarpladte våben. Her er henholdsvis tale om en 19- og 26-årig mand, som i går blev anholdt på en adresse i Øgadekvarteret i Aalborg. I første omgang blev fire personer anholdt, men to af dem blev efterfølgende løsladt. Grundlovsforhøret blev holdt for lukkede døre, og de to sigtede kærede ikke kendelsen. Efterforskningsleder ved Nordjyllands Politi Ulf Munch Sørensen sagde lørdag formiddag, at sagen har relation til en anden stor politiaktion, hvor syv personer med tilknytning til det aalborgensiske bandemiljø tilbage i juni blev anholdt. Efterforskningslederen ønskede ikke at oplyse, hvilke skydevåben der var tale om.

Referat:
Ingen af de to kærede kendelsen.